Reobertura de les oficines de l'Agència Tributària de Catalunya amb cita prèvia obligatòria
A partir de dilluns vinent, 1 de juny (o del dia 2 si l'1 és festiu), l'Agència Tributària de Catalunya (ATC) tornarà a obrir les seves oficines per oferir atenció presencial als ciutadans.
En concret, reobriran l'Oficina Central de Barcelona Zona Franca, les delegacions territorials a Girona, Lleida i Tarragona, totes les oficines territorials i l'Oficina de Serveis Tributaris a l'Hospitalet de Llobregat, les quals romandran obertes de dilluns a divendres en horari de 8.30 a 14 h.
Pel que fa a les oficines de serveis tributaris, obren les seves portes les d'Olot i Ripoll, de dilluns a divendres en horari de 9 a 14 h.
Per rebre atenció i dur a terme qualsevol tipus de tràmit de manera presencial
—presentació, assistència en l'elaboració d'autoliquidacions o atenció de recaptació—, cal demanar cita prèvia obligatòriament, ja sigui des de la seu electrònica de l'ATC o al telèfon 012.
L'ATC també ofereix el servei de tramitació atesa mitjançant personal funcionari habilitat, això és, l'assistència necessària als usuaris per realitzar íntegrament els tràmits de presentació i pagament d'autoliquidacions i pagament o fraccionament de deutes.
Cal consultar a la seu electrònica de l'ATC la documentació, dades o mitjans de pagament que cal aportar en el moment de la cita per fer la tramitació (càrrec al compte corrent o targeta bancària en alguns casos).
Pel que fa a la campanya de l'impost sobre el patrimoni, està previst que s'iniciï presencialment el dia 8 de juny del 2020.
L'atenció es prestarà als contribuents que ho sol·licitin amb cita prèvia a l'Oficina Central de Barcelona i a les delegacions de Girona, Lleida i Tarragona, fins al 25 de juny.
Així mateix, enguany, l'ATC col·labora amb l'AEAT en la campanya de la renda exclusivament per via telefònica prestant atenció als contribuents que ho sol·liciten al telèfon 901 22 33 44.
D'altra banda, l'Agència ha establert una sèrie de mesures de seguretat bàsiques, adreçades a la ciutadania, per protegir la salut i afavorir un retorn amb totes les garanties.
— Abans d'accedir a l'oficina es realitzarà un control de temperatura.
Si és superior a 37,5 oC, el ciutadà no podrà ser atès i se li facilitarà una via alternativa de relació amb l'Agència per dur a terme la gestió.
— El ciutadà haurà d'esperar el seu torn a la zona exterior de l'oficina.
— Per accedir a les instal·lacions de l'Agència haurà de dur mascareta, utilitzar el gel hidroalcohòlic per a la desinfecció de les mans disponible a l'entrada i seguir l'itinerari senyalitzat.
— Accés limitat a l'àrea d'atenció: per tal de minimitzar l'afluència de persones es limita l'accés a una única persona per tràmit, tret dels casos en què sigui necessari l'acompanyament a persones dependents o amb mobilitat reduïda.
— El terra estarà senyalitzat amb línies d'espera per garantir la distància de seguretat dels taulells i taules d'atenció presencial.
—S'haurà de respectar en tot moment la distància de seguretat de 2 metres.
— Les taules d'atenció al contribuent disposaran de mampares de protecció de metacrilat i bolígrafs per a l'ús exclusiu del ciutadà.
— Bany d'ús exclusiu habilitat per al ciutadà.
— En sortir de l'oficina, després de ser atès, caldrà seguir l'itinerari senyalitzat.